ຫວຽດນາມ ພວມມານະພະຍາຍາມເພື່ອໃຫ້ EU ຖອນບັດເຫຼືອງສຳລັບສິນໃນນ້ຳ
(VOVWORLD) - ມາຮອດປະຈຸບັນ, ກໍ່ບັນລຸໄດ້ບາງໝາກຜົນໃນເບື້ອງຕົ້ນແລ້ວ. ເດືອນພຶດສະພາປີ 2018, ຄະນະນັກກວດກາຂອງ EU ມາກວດກາ, ສຳຫຼວດຢູ່ບາງທ້ອງຖິ່ນ
ທີ່ການປະຊຸມຂ່າວໃນຕອນບ່າຍວັນທີ 1 ຕຸລາ, ພາຍຫຼັງກອງປະຊຸມປະຈຳເດືອນກັນຍາຂອງລັດຖະບານ, ທ່ານ ເລກວກແຢງ, ຮອງລັດຖະມົນຕີກະຊວງກະສິກຳ ແລະ ພັດທະນາຊົນນະບົດ ໃຫ້ຮູ້ວ່າ: ກະຊວງ ໄດ້ ແລະ ພວມຕັ້ງໜ້າສົມທົບກັບບັນດາກະຊວງ, ຂະແໜງການ, ທ້ອງຖິ່ນປະຕິບັດຫຼາຍມາດຕະການເພື່ອໃຫ້ສະຫະພາບເອີລົບ (EU) ຖອນບັດເຫຼືອງສຳລັບສິນໃນນ້ຳ ຫວຽດນາມ. ມາຮອດປະຈຸບັນ, ກໍ່ບັນລຸໄດ້ບາງໝາກຜົນໃນເບື້ອງຕົ້ນແລ້ວ. ເດືອນພຶດສະພາປີ 2018, ຄະນະນັກກວດກາຂອງ EU ມາກວດກາ, ສຳຫຼວດຢູ່ບາງທ້ອງຖິ່ນ ແລະ ຮັບຮູ້ໃນຄວາມມານະພະຍາຍາມຂອງ ຫວຽດນາມ ແລະ ມາດຕະການຂ້ຽວຂາດຂອງ ຫວຽດນາມໃນການແກ້ໄຂເພື່ອໃຫ້ EU ຖອນບັດເຫຼືອງໂດຍໄວ. ແຕ່ເຖິງຢ່າງໃດກໍ່ຕາມ, ຍັງມີບາງບັນຫາທີ່ ຫວຽດນາມ ສືບຕໍ່ຍູ້ແຮງເພື່ອແກ້ໄຂ. ທ່ານຮອງລັດຖະມົນຕີ ເລກວກແຢງ ໃຫ້ຮູ້ວ່າ:
“ສ້າງກອບກົດໝາຍໃຫ້ສົມບູນແບບ; ຄວບຄຸມກ່ຳປັ່ນດ້ວຍການຕິດຕັ້ງບັນດາອຸປະກອນ; ຮັບປະກັນການປະຕິບັດກົດໝາຍ, ບໍ່ໃຫ້ເກີດສະພາບກ່ຳປັ່ນຫາປາຢູ່ເຂດທະເລບໍ່ຂຶ້ນກັບອະທິປະໄຕ; ຮັບປະກັນການກວດກາຕົ້ນກຳເນີດຂອງສິນໃນນ້ຳໃຫ້ຖືກຕາມກົດໝາຍເມື່ອສົ່ງອອກ. ກະຊວງກະສິກຳ ແລະ ພັດທະນາຊົນນະບົດໄດ້ຈັດກອງປະຊຸມໂດຍກົງທາງອິນເຕີເນັດ ແລະ ມີແຈ້ງການກ່ຽວກັບບັນດາມາດຕະການປະຕິບັດຄົບຊຸດ. ຫວ່າງແລ້ວນີ້, ທ່ານນາຍົກລັດຖະມົນຕີ ກໍ່ໄດ້ປະກາດໃຊ້ຈົດໝາຍທາງການຊີ້ນຳບັນດາມາດຕະການຮີບດ່ວນ ແລະ ໜ້າທີ່ຈຸດສຸມເພື່ອມຸ່ງໄປເຖິງການຍົກເລີກບັດເຫຼືອງ.”
ຕາມແຜນການແລ້ວ, ທ້າຍເດືອນຕຸລາ, ຄະນະສະມາຊິກລັດຖະສະພາ EU ຈະມາ ຫວຽດນາມ ເພື່ອຕີລາຄາການປະຕິບັດບັນດາຂໍ້ສະເໜີແນະເຊິ່ງ EU ຍົກອອກມາໃນການຈັບຫາສິນໃນນ້ຳ.